## Statutarna odluka o izmjenama i dopunama Statuta Hrvatske komore poreznih savjetnika

### NN 5/2013 (11.1.2013.), Statutarna odluka o izmjenama i dopunama Statuta Hrvatske komore poreznih savjetnika

HRVATSKA KOMORA POREZNIH SAVJETNIKA

78

Na temelju odredaba članka 28. Zakona o poreznom savjetništvu (»Narodne novine« br. 127/00), Skupština Hrvatske komore poreznih savjetnika uz suglasnost Ministra financija Republike Hrvatske klasa: 410-01/12-01/2644, urbroj: 513-07-21-01/12-3 od 6. studenoga 2012. godine, na sjednici održanoj 7. 12. 2012. godine donosi

STATUTARNU ODLUKU

O IZMJENAMA I DOPUNAMA STATUTA HRVATSKE KOMORE POREZNIH SAVJETNIKA

Članak 1.

U članku 11. stavak (1) točka 10. mijenja se i glasi:

»10. donosi Poslovnik o radu Skupštine, Program polaganja ispita za poreznog savjetnika, Pravilnik o postupku i uvjetima polaganja ispita za poreznog savjetnika, Pravilnik o nadzoru rada poreznih savjetnika, provjeri kvalitete rada i provjeri znanja te Pravilnik o počasnom članstvu.«

Članak 2.

U članku 15. stavak 1. točka 17. se mijenja i glasi:

»17. imenuje i razrješava tajnika Komore.«

Dosadašnja točka 17. postaje točka 18.

Članak 3.

U članku 18. stavak (1) mijenja se i glasi:

»(1) Odbor za porezno-savjetničke standarde i etiku ima tri člana: na čelu mu je član Izvršnog odbora Komore, a dva člana bira Izvršni odbor Komore.«

U stavku (2) članka 18. točka 3. se briše. Dosadašnja točka 4. postaje točka 3.

Članak 4.

Članak 19. mijenja se i glasi:

»(1) Odbor za stručno osposobljavanje i stalno stručno usavršavanje ima tri člana: na čelu mu je član Izvršnog odbora Komore, a dva člana bira Izvršni odbor Komore.

(2) Odbor za stručno osposobljavanje i stalno stručno usavršavanje:

1. Izrađuje i predlaže Program za polaganje ispita za poreznog savjetnika i Pravilnik o postupku i uvjetima za polaganje ispita za poreznog savjetnika;

2. Priprema i provodi obrazovanje za polaganje ispita za poreznog savjetnika;

3. Zajedno s Povjerenstvom za polaganje ispita za poreznog savjetnika, organizira i provodi ispite za poreznog savjetnika;

4. Obavlja i druge poslove u skladu s odlukom i preporukama Skupštine i Izvršnog odbora.

(3) Odbor za stručno osposobljavanje i stalno stručno usavršavanje organizira i provodi obrazovanje i obavješćivanje poreznih obveznika o primjeni poreznih propisa.«

Članak 5.

U članku 20. stavak (1) mijenja se i glasi:

»(1) Odbor za pritužbe ima tri člana: na čelu mu je član Izvršnog odbora Komore, a ostala dva člana bira Izvršni odbor Komore.«

Dodaje se novi stavak (2) koji glasi:

» (2) Odbor izrađuje i predlaže Pravilnik o nadzoru rada poreznih savjetnika, provjeri kvalitete rada i provjeri znanja.«

Dosadašnji stavci (2), (3) i (4), postaju stavci (3), (4) i (5).

Članak 6.

U članku 21. stavak (1) mijenja se i glasi.

»(1) Odbor za izravne poreze ima tri člana: na čelu mu je član Izvršnog odbora Komore, a dva člana bira Izvršni odbor Komore.«

Članak 7.

U članku 22. stavak (1) mijenja se i glasi:

»(1) Odbor za neizravne poreze ima tri člana: na čelu mu je član Izvršnog odbora Komore, a dva člana bira Izvršni odbor Komore.«

Članak 8.

U članku 23. stavak (1) mijenja se i glasi:

»(1) Odbor za porezno pravo, porezni postupak i međunarodnu suradnju ima tri člana: na čelu mu je član Izvršnog odbora Komore, a dva člana bira Izvršni odbor komore.«

Članak 9.

Članak 37. mijenja se i glasi:

Stručno osposobljavanje za stjecanje zvanja poreznog savjetnika provodi se u skladu s Programom polaganja ispita za poreznog savjetnika i Pravilnikom o postupku i uvjetima polaganja ispita za poreznog savjetnika.

Članak 10.

U članku 60. stavak (2) se mijenja i glasi:

»(2) tajnika Komore imenuje Izvršni odbor komore na prijedlog predsjednika.«

Točka 3. se briše, a točke 4., 5. i 6. postaju točke 3., 4. i 5.

Predsjednik Hrvatske

komore poreznih savjetnika

Mate Perković, v. r.

5 11.01.2013 Statutarna odluka o izmjenama i dopunama Statuta Hrvatske komore poreznih savjetnika

Odluka, NN 5/2013-78